Regspan hoop op tweede kans vir ‘US-urineerder’Universiteit Stellenbosch. (Foto: Facebook) Theuns du Toit, die student wat in Mei op sy medestudent Babalo Ndwayana se besittings by een van die Universiteit Stellenbosch (US) se manskoshuise geürineer het, wag nog om te hoor wat sy toekoms by dié universiteit inhou en die moontlike straf wat hy hiervoor sal moet uitdien. Du Toit se regspan hoop egter dat die universiteit se tugkomitee hom ŉ tweede kans sal gun om sy studie te hervat. Du Toit het op 22 Junie voor die US se sentrale dissiplinêre komitee, bestaande uit vier onafhanklike komiteelede wat ingevolge die universiteit se dissiplinêre kode aangewys is, verskyn. Die uitspraak is egter voorbehou. “Van die begin af was dit my oogmerk dat hy net nog ŉ kans gegun word om hierdie jaar met sy studie voort te gaan of volgende jaar weer te begin,” sê William Fullard, Du Toit se regsverteenwoordiger. “Hy is al vir twee maande geskors en dit op sig self is reeds ŉ straf.” Fullard verwag wel dat Du Toit een of ander soort straf opgelê sal word. “Ons verwag ŉ tipe sanksie van die universiteit af, soos ŉ straf waarin hy óf skriftelike om verskoning moet vra óf gemeenskapsdiens moet doen. Die swaarste straf wat opgelê kan word, is dat hy permanent geskors word. Ons het egter geargumenteer dat hierdie soort straf nie geregverdig kan word nie, aangesien dit sy eerste oortreding is.” Indien Du Toit skuldig is aan wangedrag en permanent geskors word, bestaan die moontlikheid wel dat hy elders in die land kan studeer, afhangend van daardie universiteit se oorweging en goedkeuring. Du Toit het tydens die tugverhoor ŉ volledige skriftelike pleitverduideliking ingedien oor die betrokke aand se gebeure. “By die verrigtinge het ons nie ontken dat hy op die lessenaar geürineer het nie, maar ons het wel ontken dat dit rasgemotiveerd was,” sê Fullard. Du Toit het in sy verduideliking gebieg dat hy voor die voorval baie alkohol ingeneem het. Slagoffer onttrek ‘n Skermgreep uit die video van die voorval. Ndwayana, op wie se besittings geürineer is, het kort nadat die tugverhoor begin het, van die verrigtinge onttrek – boonop sonder om ŉ mondelinge getuienis oor die voorval te gee. Fullard sê Ndwayana het die oggend voor die verhoor saam met twee prokureurs van Unisa af opgedaag. Die prokureurs wou deel wees van die verrigtinge en namens Ndwayana optree. “Die probleem is egter dat die universiteit se dissiplinêre kode wat hierdie soort tugverhore betref, nie voorsiening maak vir ŉ vergunning soos dié nie. Die tugverhoor verloop amper soos met ŉ kriminele saak waar die getuienis nie hul eie prokureurs kan hê nie. Dit is dus net die staatsaanklaer, in hierdie geval die getuienisleier, en ek as die verdediging, wat kon deel wees van die verrigtinge,” sê Fullard. Ndwayana en sy prokureurs het toe besluit om te onttrek en die verrigtinge te verlaat. “Ndwayana het nie voor die paneel getuienis afgelê nie, maar wel twee verklarings ingedien wat hy voor die verrigtinge afgelê het.” Volgens Fullard wag albei partye nog op terugvoer oor die uitspraak, aangesien daar nie ŉ datum vir die uitspraak aan hulle bekend gemaak is nie. Kriminele klagte Ndwayana het enkele dae ná die urine-voorval strafregtelike aanklagte van huisbraak, opsetlike beskadiging van eiendom en crimen injuria teen Du Toit aanhangig gemaak. Fullard, wat deurlopend met die ondersoekbeampte in die saak in verbinding is, sê Du Toit het reeds sy verklaring vir die polisie gegee. “Die polisie is egter nog besig met die ondersoek. Die dossier is reeds na die senior aanklaers in Kaapstad gestuur, waar hulle nou moet besluit of hulle vervolging wil instel.” Indien Du Toit strafregtelik vervolg word, sal ŉ dagvaarding op hom beteken word om in die hof te verskyn. Dit is egter nog nie duidelik wanneer die aanklaers terugvoer in hierdie verband sal gee nie.